Mary Ingalls

Mary Amelia Ingalls (1865–1928) var storesøster av forfatteren Laura Ingalls og kjent fra Huset på prærien.

Hun ble født utenfor den lille byen Pepins av foreldrene Caroline Ingalls og Charles Ingalls, som det første av fem barn. Laura beskrev Mary som ei snill og rolig jente. Dette kom også til uttrykk da hun i en alder av 14 år ble rammet av skarlagensfeber, et alvorlig tilfelle av meslinger og et hjerneslag og på toppen av det hele mistet synet, uten at hun skal ha klaget over det én eneste gang. Laura skrev at Mary ble blind på grunn av skarlagensfeber, dette har senere skapt debatt og forskere mener det er sannsynlig at blindheten egentlig var forårsaket av meningoencefalitt.

Det samme året flyttet hun og familien hennes til De Smet i det som en gang het Dakota Territory. To år etter at de flyttet dit fikk foreldrene god nok økonomi til å kunne sende henne til en skole for blinde (The Iowa College for the Blind) i Vinton i Iowa. På den tiden var det vanlig at de pårørende fikk offentlig økonomisk støtte slik at de kunne sende sine blinde til denne skolen, selv om Laura ikke skrev om dette i sine bøker.

Åtte år senere gikk hun ut av skolen og flyttet hjem igjen til foreldrene i De Smet. Etter deres død flyttet hun til søsteren Grace og bodde sammen med henne, og deretter til Carrie hvor hun tilbragte sine siste leveår.

Ingalls døde av lungebetennelse og komplikasjoner av slag. I dag ligger hun begravet sammen med resten av familien, med unntak av Laura, i De Smet. 

 I media 
 Melissa Sue Anderson spilte rollen som Mary Amelia Ingalls i TV-serien Huset på prærien i sesong 1–7 og to episoder i sesong 8 (1974–1982) og i filmen Little House Years (1979)
 Barbara Jane Reams og Alexandra Smith spilte rollene som Mary Amelia Ingalls (Alexandra Smith spilte den unge Mary) i TV-filmen Bortenfor prærien: Laura Ingalls Wilders «sanne» historie (2000)
 Danielle Chuchran spilte rollen som Mary Amelia Ingalls i ABC sin miniserie om Det vesle huset på prærien (2005)

Referanser

Kategori:Personer fra Pepin County i Wisconsin
Kategori:Litteratur i USA